**Udflugt 2017 til Viborg 12.08.**

En god blandet flok tog afsted fra Horsens lidt i 9, vi blev flere i Brædstrup, og de sidste stod på vogntoget i Grauballe, 18 deltagere fra begge klubber (i alt).

Ved Tange Sø fik vi et rundstykke og vor medbragte drikkevare. Her begyndte dagens første byge, og den sluttede først, da vi atter var tilbage i Horsens, hvorfor der kun er billeder af de dyr der gik i overdækkede volierer.

Første besøg var ved vor guide, Søren Pedersen. Her så vi et meget fint dueslag, der efter Sørens mening kun havde en fejl, han kunne ikke se duerne fra køkkenvinduet!

I kolonien er der cirka 50 parceller men intet krav om dyrehold, hvorfor mange bruges som kolonihavehuse. Her så vi dv. Brahma i guld sort båndet og Tyske Modenesere samt Luchs i rød, gul og sort skælvvinget.

Hos Birte og Gunnar Pedersen var regnen taget til, men vi fik kigget lidt på Gunnars hvide og sorte Bantam og Sebright i guld og sølv samt et fint dueslag med nogle båndede individer.

Dagens sidste sted var hos Gunnars bror, der ikke dyrker udstillingsdelen af vor hobby, men har lidt store Silkehøns i forskellige farver og dv. Wyandotter i "gylden-guld" sort båndet samt en herlig lille dam med 20 forskellige par sirænder. Her sluttede turen med dejlig varm kaffe og det herligste hjemmebag.

Tak til Søren og Viborg-klubberne for fremvisningen og til deltagerne for en, lidt våd men pragtfuld dag.

Referent Morten Lund.